**Mátyás Király Alapítvány beszámolója**

**2018/2019**

Alapítványunk 1991-es alapítása óta arra törekszik, hogy minél hatékonyabban támogassuk a csömöri általános iskolát, az oktató-nevelő munkát, a diákokat és a pedagógusokat. Szerencsére a 2018/2019 tanévben nagyon sok lehetőségünk adódott, hogy ezt a segítő és támogató munkát megtegyük.

A Mátyás Király Alapítvány támogatási területei nagyon sokrétűek, mely az alapító okiratunkból is kitűnik. Ez alapján az elmúlt tanévben leginkább iskolai programokat, kirándulásokat, a napközit illetve az informatikai és sporteszközök fejlesztését támogattuk.

A szeptemberi tanévkezdésre beszerzésre kerültek az elsősök iskolai jelvényei, fejlesztő játékok (sportpoharak) valamint a nyári szünetben megrendelt új sporteszközök (labdák, szőnyegek, tornapadok stb.) is megérkeztek. Ezeknek összértéke meghaladja az *egymillió forintot is*.

Az iskolai ünnepségeken használt hangosító berendezéseinkre már nagyon ráfért a csere, így *256.000 forint értékben* teljesen új eszközöket vásároltunk. A pedagógusok tanórai felhasználásra kis hangfalakat igényeltek, ennek beszerzésére *50.000 forintot* fordítottunk.

Szintén a tanévkezdésre sikerült megérkeznie 12 db újonnan vásárolt Lenovo márkájú laptopnak. Ennek a költsége *1.644.000 forint* volt. Az eszközök beszerzéséhez a Com-Ron Steel Zrt. egymillió forintot utalt el számlánkra.

Az októberi Mátyás napon az alsó tagozatosok az iskolában, a felső tagozatosok a fővárosban töltöttek el egy napot. A programot közel *kétszázezer forint értékben* támogattuk.

Az év utolsó hónapjaiban is több szakmai kirándulást szerveztek a pedagógusok. A kirándulások költségének egy részét igyekszünk átvállalni a szülőktől, ilyen például az utazási költségek vagy a belépők ára. Csak az első félévben közel *ötszázezer forintot* fordítottunk erre.

A napközis nevelők minden évben karácsonyi vásárt szerveznek, ehhez a résztvevő csoportokat *5000 forinttal* segítjük az alapanyag beszerzésekben.

A sok segítséget nem tehetnénk meg, ha nem volnának az alapítványnak rendszeres segítői, akik a Márton bálon és az adó 1%-ok felajánlásakor nem feledkeznek meg az iskoláról. Ennek köszönhetően *több mint 2 millió forintot* gyűjtöttünk össze.

A második félévben is nagyon sok iskolai programon és kiránduláson vettek részt a gyerekek. Az iskolai rendezvények (farsang, versenyek, sportnap, logikai délután, Mátyás gála, ünnepségek stb.) háttérmunkálatai jelentős kiadásokkal járnak, ehhez is igyekszünk támogatást nyújtani, ami ebben a félévben megközelítette az *négyszázezer forintot*.

Márciusban a Fenntarthatósági témahét keretein belül a teljes negyedik évfolyam (101 diák) ellátogatott a Fővárosi Növény- és Állatkertbe. A belépők költségét *70.700 Ft*-ot alapítványi forrásból fedeztük. A felső tagozaton a 6. évfolyam (92 tanuló), egy földalatti földrajzórán vett részt a Szemlő-hegyi barlangban. A 8. évfolyam a Terror Házába látogatott el. A két kirándulásra összesen *141.000* *forintot* tudtunk fordítani. A tanév vége előtt a Petőfi Sándor Művelődési Házban színházi előadáson vettek részt a gyerekek, melyhez *92.000 forinttal* járultunk hozzá.

Tavasszal - idén először - már húsvéti vásárral is készültek a gyerekek és a pedagógusaik. A programot, résztvevő csoportonként 5000 Ft-tal támogattuk.

A második félév sok munkával és szervezéssel járó programja a Családi nap. Erre minden évben jelentős összeget fordítunk. A szervezési költségeinkre a Csömöri Kulturális Közalapítvány által kiírt pályázaton háromszázezer forintos támogatást nyertünk. Ezzel együtt az alapítvány által finanszírozott költségek így is meghaladták a *600.000 forintot*.

Iskolánk egyik kis helyisége a tárgyaló az elmúlt években már nagyon elhasználódott, így felújításra szorult erre *112.000 forintot* fordítottunk.

Szeretnénk ezúton is köszönetet mondani a szülőknek és a Szülői Munkaközösségnek, azoknak akik adójuk 1%-val segítettek, azoknak akik bármilyen felajánlást tettek és nem utolsó sorban a pedagógusoknak. Hiszen nélkülük nem volna elegendő forrásunk mindehhez.

Csömör, 2019. augusztus 5.

Mátyás Király Alapítvány kuratóriuma